**பட்டாணி** (ஆங்கிலம்: *Pattani*; தாய்: ปัตตานี); ஜாவி; ڤطاني ) என்பது தாய்லாந்து நாட்டின் தென் பகுதியில்; மலேசிய எல்லையில்; அமைந்து உள்ள ஒரு நகரம். இந்த நகரம் பட்டாணி மாநிலத்தின் தலைநகரமும் ஆகும். 

பட்டாணி நகரத்திற்கு அருகில் நாரதிவாட் *(Narathiwat);* சோங்கலா *(Songkhla);* சத்துன் *(Satun);* யாலா *(Yala);* ஆகிய மாநிலங்களும்; இதர பெரும் நகரங்களும் உள்ளன. பட்டாணி நகரம் தீபகற்ப மலேசியா பெருநிலப் பகுதியில், தாய்லாந்து வளைகுடா *(Gulf of Thailand)* கடற்கரையுடன் ஒட்டி அமைந்து உள்ளது.

தேசபவன் மூவேங்
--------------

இந்த நகரம் தேசபவன் மூவேங் (ஆங்கிலம்: *Thesaban Mueang;* தாய்: *(เทศบาลเมือง)* எனும் ஓர் உள்ளாட்சி நகரமாகும். அதாவது சொந்த நகராட்சியைக் கொண்ட நிர்வாக அமைப்பு முறையில் இயங்கும் நகராட்சியாகும்.

ஒரு நகரம் தேசபவன் மூவேங் தகுதியைப் பெற வேண்டுமெனில், அந்த நகரம் ஒரு மாநிலத்தின் தலைநகராக இருக்க வேண்டும்; அல்லது குறைந்தபட்சம் 10,000 மக்களை மக்கள்தொகையாகக் கொண்டு இருக்க வேண்டும்; மற்றும் ஒரு நகரத்தின் அடிப்படைப் பணிகளை மேற்கொள்வதற்குப் போதுமான வருமானத்தையும் பெற்று இருக்க வேண்டும்.

பொது
----

இந்த நகரத்திற்குத் தெற்கில் சங்கலகிரி மலைத்தொடர் *(Sankalakhiri Mountain Range)* உள்ளது. அந்த மலைத் தொடரில் புடோ-சு-நிகை பாடி தேசிய பூங்கா *(Budo-Su-ngai Padi National Park),* மற்றும் யாலா; நாரதிவாட் மாநிலங்களின் எல்லைகள் உள்ளன. இங்குள்ள மக்கள் பேசும் உள்ளூர்ப் பேச்சுவழக்கு மொழி பட்டாணி மலாய் மொழியாகும் *(Patani Malay)*. 

பாங்காக் மாநகத்திற்கு தெற்கே 1,056 கி.மீ. தொலைவில் பட்டாணி நகரம் அமைந்துள்ளது. இந்த நகரம் பட்டாணி ஆற்றின் முகத்துவாரத்தில் நிலை கொண்டு உள்ளது. 

இந்த ஆற்றின் வழித்தடங்கள் 16-ஆம் நூற்றாண்டில் மாறி இருக்கலாம் என்றும்; தற்போதைய பட்டாணி நகரத்தில், அந்த ஆற்றின் தடப் போக்கு மாறிக் கடலில் கலந்து இருக்கலாம் என்றும் அறியப் படுகிறது.

வரலாறு
------

17-ஆம் நூற்றாண்டின் முற்பகுதியில் பட்டாணி ஆற்றின் முகத்துவாரத்தில், இப்போது உள்ள கோலா பெக்காவில் *(Kuala Bekah)* ஒரு சிறிய துறைமுகம் இருந்தது. அந்தத் துறைமுகம் தான் பட்டாணி இராச்சியத்தின் பழைய வரலாற்று மையமாக இருந்தது. 

தற்போதைய பட்டாணி நகரத்திற்கு கிழக்கே சில மைல்கள் தொலைவில் அந்தத் துறைமுகம் இன்றும் உள்ளது. 

### பட்டாணி இராச்சியம்

பழைய பட்டாணி இராச்சியம் 1785-ஆம் ஆண்டில் சயாமியர்களால் கைப்பற்றப்பட்டு சூறையாடப்பட்டது. அதன் பின்னர் தற்போதைய இடத்தில் ஒரு புதிய நகர மையம் உருவாக்கப்பட்டது. 

19-ஆம் நூற்றாண்டில், மற்றும் பட்டாணி இராச்சியத்தின் சுல்தான், இன்றைய பட்டாணி நகரத்தின் தெற்குப் பகுதியில் உள்ள சாபாங் தீகாவிற்கு *(Cabang Tiga)* குடிபெயர்ந்தார். பட்டாணி நகர உள்ளூராட்சி 1935-ஆம் ஆண்டில் அரச ஆணை மூலம் நிறுவப்பட்டது.

சொற்பிறப்பியல்
--------------

**பட்டாணி** என்பது மலாய்ப் பெயரான **பட்டானி** (ஆங்கிலம்: *Pattani;* ஜாவி: ڤتاني) என்பதன் தாய் மொழி தழுவலாகும். பட்டாணி மலாய் *(Patani Malay)* மொழி வழக்கில் "இந்தக் கடற்கரை" *(This Beach)* என்று பொருள்படும்.

புராணக் கதைகளின் படி, முன்பு காலத்தில் பட்டாணி இராச்சியத்தின் தலைவராகவும்; அரசராகவும் பயா துனக்பா *(Phaya Tunakpa)* என்பவர் இருந்துள்ளார். இவர் கோத்தா மாளிகா *(Kota Malikha)* எனும் இடத்தில் இருந்து பட்டாணி கிராமப் பகுதிக்கு வந்தவர்.

### பட நி லா

ஒரு முறை அவர் வேட்டையாடச் சென்றார். ஓர் ஆடு அளவுக்கு ஒரு சருகுமானைப் பார்த்தார். அந்தச் சருகு மான் திடீரென்று காணாமல் போனது. அந்தச் சருகு மான் எங்கு சென்றது என்று அவர் விசாரித்தார், அவருடைய ஆட்கள் **பட நி லா** *(Pata ni lah)* என்று பதிலளித்தனர்.

பின்னர் அவர்கள் அந்தச் சருகு மானைத் தேடினார்கள். ஆனால் அதற்குப் பதிலாக ஒரு முதியவரைக் கண்டுபிடித்தார்கள். அவர் தன் பெயர் சே' தானி *(Che' Tani)* என்று கூறினார். பின்னர் சருகு மான் காணாமல் போன இடத்தில் ஒரு நகரத்தை கட்ட தலைவர் உத்தரவிட்டார். எனவே இந்த நகரம் அந்த முதியவரின் பெயரால் பட்டாணி என்று அழைக்கப் படுவதாகவும் நம்பப் படுகிறது.

### மாறன் மகாவம்சன்

மற்றொரு கூற்றின்படி: சமஸ்கிருதச் சொல்லான *பத்தினி* (*Pathini*) எனும் சொல்லில் இருந்து பட்டாணி எனும் சொல் வந்து இருக்கலாம் என்றும் சொல்லப் படுகிறது. 

அதாவது முந்தைய இலங்காசுகம் பேரரசை *(Langkasuka Empire)* நிறுவிய மாறன் மகாவம்சன் *(Merong Mahawangsa)* என்பவரின் மகளின் பெயர் பத்தினி. அந்தப் பெயரில் இருந்து பட்டாணிக்குப் பெயர் வந்து இருக்கலாம் என்றும் நம்பப் படுகிறது.

மேற்கோள்கள்
-----------

1. ↑  "2018 Annual Population and House Statistics Report" [Statistics, population and house statistics for the year 2018]. Registration Office Department of the Interior, Ministry of the Interior. 31 December 2018. Archived from the original on 14 ஜூன் 2019. பார்க்கப்பட்ட நாள் 20 June 2019. `{{cite web}}`: Check date values in: `|archive-date=` (help)
2. ↑  "Distance: Bangkok to Pattani". *Google Maps*. பார்க்கப்பட்ட நாள் 22 May 2015.
3. ↑  "Royal Decree establishing Pattani City Municipality Pattani Province, B.E. 2478". *ราชกิจจานุเบกษา* **52**: 2104-2108. 25 March 1935. .
4. ↑  Wyatt, David K. (December 1967). "A Thai Version of Newbold's "Hikayat Patani"". *Journal of the Malaysian Branch of the Royal Asiatic Society* **40** (2 (212)): 16–37.
5. ↑  Wyatt, David K. (December 1967). "A Thai Version of Newbold's "Hikayat Patani"". *Journal of the Malaysian Branch of the Royal Asiatic Society* **40** (2 (212)): 16–37.

வெளி இணைப்புகள்
---------------

* விக்கிச்செலவில் செலவு வழிகாட்டி: Pattani
* அதிகாரப்பூர்வ இணையதளம்

மேலும் காண்க
------------

வார்ப்புரு:தாய்லாந்து நகரங்கள்